Eliescola tanca el curs amb més de 350 participants
02 de juny de 2025

• La sessió titulada ‘Pantalles, hem perdut el control?’ és la que més interés va despertar en mares i pares.

Eliescola va tancar el passat 15 de maig el curs 2024-2025 amb l'última de les sessions mensuals d'aquesta activitat que va nàixer de la necessitat de les famílies a fer front a qüestions del dia a dia de l'educació de filles i fills i de les relacions familiars.

L'activitat, que va arrancar aquesta temporada el mes d'octubre, ha congregat més de 350 participants al llarg de les 8 sessions d'aquest curs amb temes tan diversos com l'educació sexual, el joc, la prevenció d'addiccions o l'ús desmesurat de les pantalles. Precisament, aquest últim és el tema que més ha despertat l'interés de les famílies.

Cal destacar que cada sessió comptava amb un servei de ‘Kanguroteca’ per a atendre els més xicotets mentre les seues mares i pares assistien a les xarrades, havent-se atés al llarg del curs un total de 130 menors.

Tant des de l'àrea de Serveis Socials com la d'Educació, han valorat molt positivament el balanç d'aquest curs i han anunciat que, després de l'estiu, Eliescola tornarà a donar a conéixer la seua programació per al curs que ve, que començarà a l'octubre.